Debitanti - događaj sezone (14/3/03) - 2003-03-13
Rookiji poput Yao Minga, Drewa Goodena, Gordana Giričeka, J.R. Bremera i Emanuela Ginobilia često zasjene veterane
Kada govorimo o američkoj profesionalnoj košarci najčešće se spominju imena Michaela Jordana, Shaqulea O`Neala, Kobe Bryanta, Tracya McGradyja, Allena Iversona -i to s pravom. Međutim, ove sezona u prvi plan izbacuje i ligaške debitante – rookies – među kojima se nameće nekoliko imena. Prije svih “kinesko čudo” kako igrača Houston Rocketsa, Yao Minga zovu ovdašnji novinari. Taj je mladić, drugi po visini u ligi, odmah iza Dallasovog Shawna Bradya, nastupio čak i za prvu petorku Zapadne konferencije na All Star utakmici. No, dvojica mladih košarkaša koji su nedavno iz Memphis Grizzliesa prešli u Orlando Magic u središtu su košarkaške pozornosti. Drew Gooden se sve više nameće kao izvanredan skakač i pouzdan strijelac. Vrlo inteligentan igrač. Od kada su on i Gordan Giriček došli u Orlando, ta je ekipa zabilježila sedam pobjeda i dva poraza. Hrvatski košarkaš Gordan Giriček u dresu Orlanda ima prosjek od 17.2 koša te skoro šest skokova po utakmici. Postotak šuta mu je iznad 50, a trica skoro 40 posto. U svih devet susreta, koliko je odigrao za momčad iz Orlanda, imao je dvoznamenkast broj koševa. U startnoj je petorci i sve je bolji u obrani, što je pokazala i nedavna utakmica protiv Washington Wizardsa, kada je sasvim solidno čuvao nikog drugog do – Michaela Jordana! Kao četvrti na rookie rejting listi nalazi se košarkaš Boston Celticsa J.R. Bremer koji na poziciji playmakera sve više pokazuje da njegov dolazak iz Seattlea u zamjenu za – kako se mislilo - “nezamjenjivog” Kennya Andersona nije bio promašaj, kako se znalo govoriti na početku sezone. Slična se ocjena može dati i za Argentinca Emanuela Ginobilia, koji u dresu San Antonia dokazuje da je takozvani “all-around” igrač - što znači da je dobar strijelac, solidan dodavač, pristojan skakač, a u njegovom slučaju i vrlo, vrlo učinkovit u obrani, osobito kada treba “ukrasti” loptu svom suparniku. Na šestom je mjestu Amare Stoudemire iz Phoenix Sunsa. Dalje slijede Caron Butler iz Miami Heata, Brazilac Nene Hilario, koji igra za Denver Nuggets, Carlos Boozer iz Clevelanda te Mike Batiste iz Memphis Grizziles-a.